Document ID: 32009D0016

32009D0016
L 008/25
SLUŽBENI LIST EUROPSKE UNIJE
ODLUKA KOMISIJE
od 19. prosinca 2008.
o odbijanju zahtjeva za upis u registar zaštićenih oznaka izvornosti i zaštićenih oznaka zemljopisnog podrijetla predviđen Uredbom Vijeća (EZ) br. 510/2006 (Germantas) (ZOZP)
(priopćena pod brojem dokumenta C(2008) 8430)
(Vjerodostojan je samo tekst na litavskom jeziku)
(2009/16/EZ)
KOMISIJA EUROPSKIH ZAJEDNICA,
uzimajući u obzir Ugovor o osnivanju Europske zajednice,
uzimajući u obzir Uredbu Vijeća (EZ) br. 510/2006 od 20. ožujka 2006. o zaštiti oznaka zemljopisnog podrijetla i oznaka izvornosti poljoprivrednih i prehrambenih proizvoda (1), a posebno njezin članak 6. stavak 2. drugi podstavak,
budući da:
(1)
U skladu s člankom 6. stavkom 1. Uredbe (EZ) br. 510/2006 i s njezinim člankom 17. stavkom 2., Komisija je razmotrila zahtjev za upis naziva „Germantas” kao zaštićene oznake zemljopisnog podrijetla za jednu vrstu sira, koji je podnijela Litva, a koji je primljen 15. lipnja 2005.
(2)
Kao odgovor na traženje Komisije Litva je dostavila novu verziju specifikacije zajedno sa sažetkom i dodatnim podacima, što je primljeno 3. srpnja 2006. odnosno 5. prosinca 2006. i 3. rujna 2008.
(3)
Komisija je zatražila, između ostalog, pojašnjenje o naravi povezanosti između karakteristika proizvoda za koji je zatražena registracija i njegovog posebnog zemljopisnog podrijetla.
(4)
Nakon što je razmotrila materijale koje je Litva dostavila sa zahtjevom, Komisija je napomenula da posebne karakteristike toga sira proizlaze iz metode proizvodnje i ne mogu se pripisati zemljopisnom podrijetlu. U specifikaciji se navodi da se povezanost između sira „Germantas” i njegova područja zasniva na specifičnoj metodi proizvodnje, koja mu daje specifične organoleptičke karakteristike po kojima se on razlikuje od drugih sireva. U specifikaciji se ponovno potvrđuje da su organoleptičke karakteristike specifične za sir „Germantas”, njegova blijedo žućkasta boja sa zelenkasto - sivkastim nijansama, lagana aroma kiselog mlijeka, sirutke i pasteriziranog mlijeka, kao i kiselkasti okus pasteriziranog mlijeka kod visokih temperatura, povezane s metodom njegove proizvodnje. U specifikaciji se štoviše objašnjava da uobičajena boja sira „Germantas” proizlazi iz njegovog zrenja u prozirnoj ili obojenoj foliji koja ograničava razgradnju fotosenzitivnih spojeva pod svjetlom. S obzirom da nema povezanosti između tih faktora i zemljopisnog podrijetla, zahtjev ne ispunjava osnovne kriterije za registraciju kao zaštićena oznaka zemljopisnog podrijetla.
(5)
Zato nije dokazana povezanost u smislu članka 2. stavka 1. točke (b) druge alineje Uredbe (EZ) br. 510/2006.
(6)
U svjetlu gore navedenog treba odbiti zahtjev za upis naziva „Germantas” kao zaštićene oznake zemljopisnog podrijetla.
(7)
Mjera predviđena ovom Odlukom u skladu je s mišljenjem Stalnog odbora za zaštićene oznake zemljopisnog podrijetla i zaštićene oznake izvornosti,
DONIJELA JE OVU ODLUKU:
Članak 1.
Zahtjev za upis naziva „Germantas” ovime se odbija.
Članak 2.
Ova je Odluka upućena Republici Litvi.
Sastavljeno u Bruxellesu 19. prosinca 2008.

Labels: 3
17
18
6